SMD ตั้งเป้า เม.ย.นี้ ตั้งตู้ขาย ATK ครบ 50 เครื่อง หนุนรายได้ครึ่งปีแรกทะลุ 1 พันลบ.
SMD ปูพรมติดตั้งตู้จำหน่าย ATK อัตโนมัติครบ 50 ตู้ในเม.ย. ดันรายได้ช่วงครึ่งแรกของปีนี้โตกว่าเป้า แตะระดับ 1.1 พันลบ.
SMD ปูพรมติดตั้งตู้จำหน่าย ATK อัตโนมัติครบ 50 ตู้ในเม.ย. ดันรายได้ช่วงครึ่งแรกของปีนี้โตกว่าเป้า แตะระดับ 1.1 พันลบ.
14 มี.ค. 2565

นายวิโรจน์ วสุศุทธิกุลกานต์ ประธานเจ้าหน้าที่บริหาร บริษัท เซนต์เมด จำกัด (มหาชน) หรือ SMD กล่าวว่า บริษัทได้เร่งทยอยติดตั้งตู้จำหน่ายชุดตรวจคัดกรองโควิด-19 แบบเร่งด่วน หรือ ATK แบบอัตโนมัติ (Vending Machine) ภายในโรงพยาบาลรัฐขนาดใหญ่ในสังกัดกระทรวงสาธารณสุขทั่วประเทศ ปัจจุบันติดตั้งแล้วเสร็จกว่า 10 ตู้ และมียอดจองรอติดตั้งอีกประมาณ 20 ตู้  ซึ่งคาดว่าจะครบ 30 ตู้ภายในเดือนมีนาคม และครบเป้าหมาย 50 ตู้ในช่วงกลางเดือนเม.ย. 65
โดยภายในตู้จำหน่ายชุดตรวจ ATK แบบอัตโนมัติ สามารถบรรจุ ATK ได้ 600 อัน ซึ่งนอกเหนือจากตู้จำหน่าย ATK บริษัทฯ ยังจำหน่ายชุดตรวจคัดกรองโควิด-19 แบบเร่งด่วน (ATK) ให้กับลูกค้าหลัก ผ่านช่องทางร้านสะดวกซื้อ 7-11 โรงงาน โรงเรียน และโรงพยาบาล เป็นต้น ซึ่งยังมีความต้องการเป็นอย่างมาก สำหรับยุคปัจจุบันนี้ โดยในครึ่งปีแรกของปี 65 คาดจะมีรายได้เข้ามาราว 500 ล้านบาท ซึ่งจะช่วยสนันสนุนให้มีรายได้ภายในครึ่งปีแรกแตะ 1.1 พันล้านบาท ซึ่งสูงกว่าที่คาดการณ์ไว้กว่า 200 ล้านบาท จากเดิมที่ตั้งเป้าหมายไว้ราว 900 ล้านบาท
ทั้งนี้ ตู้จำหน่ายชุดตรวจ ATK แบบอัตโนมัติ (Vending Machine) ของ SMD ได้รับการตอบรับเป็นอย่างดี จากโรงพยาบาลต่างๆ เนื่องจากเป็นการส่งเสริมและสนับสนุนให้ประชาชนและเจ้าหน้าที่ของโรงพยาบาลเข้าถึง ATK ได้อย่างสะดวกมากขึ้นและประหยัดค่าใช้จ่าย